乾道撫琴有作
作者：楊簡
朝代：宋

paragraphs: 蕭蕭指下生秋風，漸漸幽響颼寒空。
月明夜氣清入骨，何處仙佩摇丁東。
野鶴驚起舞，流水噎復鳴。
一唱三歎意未已，幽幽話出太古情。
龍吟虎嘯遽神怪，千山萬壑風雨晦。
海濤震蕩林木響，亂撒金盤冰雹碎。
和氣囘春陽，縹緲孤鸞翔。
三江五湖烟水闊，波聲飋飋鳴漁榔。
悲猿臨澗欲渡不敢渡，但聞澗下蕭颯松風長。
閒雲曳碧落，勢去還囘薄。
神仙恍惚無定所，微吟似欲止所作。
御風一笑歸蓬瀛，猶有餘音遶寥廓。